ສຫລ ສະເໜີເພີ່ມການໃຊ້ຈ່າຍ ດ້ານນິວເຄລຍ
ທ່ານໂອບາມາ ສະເໜີໃຫ້ເງິນສະໜັບສະໜຸນເພີ່ມຕື່ມ 4 ພັນລ້ານໂດລາ ແກ່ໂຄງການອາວຸດນິວເຄລຍ
ເຈົ້າໜ້າທີ່ລັດຖະສະພາສະຫະລັດກ່າວວ່າ ລັດຖະບານທ່ານໂອບາມາໄດ້ສະເໜີເພີ້ມເງິນ 4 ພັນລ້ານໂດລາ ສຳລັບສະຖານທີ່ຕ່າງໆທີ່ພົວພັນກັບອາວຸດ ນິວເຄລຍຂອງສະຫະລັດໃນ ຄວາມພະຍາຍາມເພື່ອຢາກໃຫ້ພັກຣີພັບບລີກັນ ສະໜັບສະໜຸນສົນທິສັນຍາ ຄວບຄຸມອາ ວຸດກັບຣັດເຊຍ ໜັງສືພິມ Washington Post ລາຍງານວ່າ ລັດຖະບານທ່ານໂອບາມາກຳລັງສົນທະ ນາຫາລືກ່ຽວກັບເລື່ອງເງິນຈຳນວນດັ່ງກ່າວກັບສະມາຊິກສະພາສູງທີ່ສຳຄັນໆຂອງພັກ ຣີພັບບລີກັນ ເງິນຈຳນວນ 4 ພັນລ້ານໂດລາສຳລັບໄລຍະ 5 ປີຂ້າງໜ້ານີ້ແມ່ນເພີ້ມໃສ່ຈຳ ນວນ 10 ພັນລ້ານໂດລາທີ່ໄດ້ກຳນົດໄວ້ສຳລັບໄລຍະ 10 ປີຂ້າງໜ້າ ປະທານາທິບໍດີບາຣັກ ໂອບາມາກ່າວວ່າ ການຮັບຮອງເອົາສົນທິສັນຍາລົດກຳລັງອາວຸດ ທີ່ເອີ້ນຫຍໍ້ວ່າ START ສະບັບໃໝ່ນັ້ນ ແມ່ນນຶ່ງໃນບູລິມມະສິດຂອງທ່ານສຳລັບສະໄໝ ປະຊຸມຂອງສະພາສູງສະຫະລັດ ທີ່ຈະເລີ້ມຂຶ້ນ ໃນອາທິດໜ້ານີ້ ໃນປີໜ້າ ຄະແນນສຽງ ສ່ວນຫຼາຍຢູ່ໃນສະພາສູງຂອງພັກເດໂມແຄຣັທ ຈະ ຫຼຸດໜ້ອຍລົງ ເຮັດໃຫ້ເປັນການຍາກ ຫຼາຍຂຶ້ນ ທີ່ຈະຮັບຜ່ານສົນທິສັນຍາດັ່ງກ່າວນີ້